Jeffreys-egpaar dood in huis aangetrefDirk en Madelaine du Toit. Foto: Via Facebook ŉ Man van Jeffreysbaai in die Oos-Kaap het Donderdag glo sy vrou doodgeskiet voor hy homself om die lewe gebring het. Kapt. Gerda Swart, polisiewoordvoerder, het gesê die polisie is omstreeks 10:00 na die egpaar se huis in Tunnystraat ontbied waar hulle op ŉ “tragiese toneel” afgekom het. “Die polisie het op die liggame van ŉ getroude man en vrou afgekom. Albei het ŉ skietwond aan die kop opgedoen,” het sy gesê. Die polisie het beslag gelê op ŉ .38-rewolwer wat op die toneel gevind is. Die oorledenes is as Madelaine (44) en Dirk du Toit (59) geïdentifiseer nadat hul naasbestaandes hulle Vrydagoggend amptelik uitgeken het. Die polisie ondersoek ŉ saak van moord en doen ook ŉ geregtelike doodsondersoek. Volgens Swart het Dirk voor die voorval kontak met ŉ vriend gemaak om vir hom te laat weet om die polisie te ontbied en waar om die sleutels van die huis te kry. Die motief vir die voorval is onbekend en word ondersoek. Maroela Media het by ŉ betroubare bron verneem die egpaar was vervreemd en glo aan’t skei.